คลังยันไม่แจก5พันเพิ่มอีก1เดือน
"อุตตม" ยันแจกเงิน 5 พัน แค่ 3 เดือน ไม่คิดเพิ่มให้อีก 1 เดือน แม้ว่ารัฐบาลจะขยายเวลาพ.ร.ก.ออกไปอีกก็ตาม
26 พ.ค. 2563

นายอุตตม สาวนายน รมว.คลัง กล่าวว่า คลังจะไม่แจกเงิน 5,000 บาท เพิ่มให้กับผู้มีอาชีพอิสระ 15 ล้านคน อีก 1 เดือน แม้ว่ารัฐบาลจะมีการประกาศขยายเวลาการใช้ พ.ร.ก.ฉุกเฉินไปถึง 30 มิ.ย. ก็ตาม การจ่ายเงินให้กับผู้มีอาชีพอิสระยังเป็น 3 เดือนเหมือนเดิม คือ ตั้งแต่เดือน เม.ย.-มิ.ย. 2563 เท่านั้น
ทั้งนี้โครงการเราไม่ทิ้งกัน จ่ายเงินเยียวยาให้ผู้มีอาชีพอิสระได้สิทธิ์จำนวน 15 ล้านคน ใช้งบประมาณ 2.4 แสนล้านบาท เป็นเงินงบประมาณ 2563 จำนวน 7 หมื่นล้านบาท และเงินกู้จาก พ.ร.ก.กู้เงิน 1 ล้านล้านบาท อีก 1.7 แสนล้านบาท